讀誠齋新酒歌仍效其體
作者：王邁
朝代：宋

paragraphs: 先生出奇作新酒，自作自歌自爲壽。
酒徒若欲舉吾盃，先挽天河濯渠手。
誰知先生詩更奇，刊落陳言付芻狗。
俗人欲誦先生詩，先吸天漿潄渠口。
古來作酒稱杜康，作詩只說杜草堂。
舉世無人傳得方，奄有二杜惟一楊。
先生此味誰能嘗，却曾見此糟蟹黄。
一片入口風韻長，餘子祇慕大官羊。
天公生我太遲後，不作先生牛馬走。
低頭乞取酒百壺，嚥下先生詩萬首。
先生騎鯨上天遊，問著許儂知味否。